vlhký kašeľ u dieťaťa
Dobrý večer, mám už dlhšie chorého syna (1r7m) ktorý kašle, hlienovito a nevieme sa toho kašľu zbaviť. Skúsili sme Mucosolvan Junior, skúsila som Ambrobene, mám doma Stoptussin ktorý dobre zaberal ale už nemám pocit takého účinku. Prosím poraďte niečo dobré a účinné, ďakujem.
Dobrý deň,
ďakujeme za Vašu otázku.
V prípade prítomnosti hlienu v dýchacích cestách, je potrebné podporiť jeho odstránenie prostredníctvom liekov, ktoré dokážu hlien zriediť (mukolytiká), ako aj takých, ktoré podporujú jeho  vykašliavanie (expektoranciá). Liek Mucosolvan aj Ambrobene obsahujú tú istú účinnú látku a tou je ambroxol. Na liečbu vlhkého kašľa sa ešte okrem ambroxolu môže použiť napr. acetylcysteín. Takýto sirup je
Solmucol,
ktorý pomáha zrieďovať hlieny a podporuje vykašliavanie. Vhodný pri ochoreniach priedušiek, hrtana, prínosových dutín, pri chrípke. Deti do 2 rokov užívajú 3x denne 2,5 ml sirupu. Sirup sa užíva po jedle a zapije sa vodou. Poslednú dávku lieku určeného na liečbu vlkého kašľa sa odporúča podať najneskôr do 17 hodiny, aby nedošlo k dráždeniu počas spánku.
Pri liečbe je potrebné piť dostatočné množstvo tekutín, ktoré napomáhajú účinku expektorancií. V rámci režimových opatrení je možné podporiť liečbu kašľa taktiež zvlhčovaním vzduchu alebo inhaláciou Vincentky, prípadne Yabra.
Vzhľadom na to, že kašeľ trvá už dlhšiu dobu a voľnopredajné prípravky na liečbu vlhkého kašľa nepriniesli požadovaný efekt, je potrebné sa obrátiť na pediatra.
Prajem skoré uzdravenie.
S pozdravom
Mgr. Emma Halás Haluščíková